Åh, hvor må det være svært at se, at ens kære veninde bliver mere og mere dement, og fornemme, at jeres fællesskab glider ud. Det er også en sorg for dig, ikke kun for hendes mand. Du kan sagtens tillade dig at trække dig, for du skal ikke brænde ud. Jeg synes, du skal tale med hendes mand og sige ærligt, at du ikke magter så meget mere. Det tror jeg, han har forståelse for, og jeg fornemmer desværre også, at det nok går meget hurtigt ned ad bakke med din veninde. Hun vil snart flytte på plejehjem, og der vil du kunne besøge hende, når du har overskud til det. Det vil blive nemmere både for dig og for hendes mand, selv om det stadig gør ondt at opleve demens. Jeg er ikke læge, og jeg kan ikke forudsige, hvordan det kommer til at gå din veninde, men som sagt tror jeg ikke, det trækker meget ud. Begynd med samtalen med hendes mand, og derefter kan du besøge din veninde i det omfang, du kan overkomme det.